钦定古今图书集成/方舆汇编/边裔典/第122卷 > 大学衍义补 > 《汉宣帝冠带单于赋》唐·裴度
## 钦定古今图书集成/方舆汇编/边裔典/第122卷 > 大学衍义补 > 《汉宣帝冠带单于赋》唐·裴度

昔汉宣帝休明允塞，烜中叶之英声，示远人以文德。
既而幸甘泉以居正，朝《呼韩》于有北，锡之绂冕，俾之
藩翊。位居侯王之上，侍在轩墀之侧。服之孔备，垂悬
绶之腰章；发则有馀，映切云之首饰。且会朝之次，昭
明孔融，虽加之以礼，实诱之以衷。厥锡既殊，荷荣华
之宠命；其仪未习，懵衣服之在躬。此实可以阅帝聪，
播皇风亦何必贶玉帛之资，空成耗国；锡金石之乐，
用表和戎。夫爵以赏功，服以旌礼。懿尔容之中顺，故
我命之光启。矧乃来兹凤阙，逾彼龙沙，知汉德之全
盛，厌胡俗之幽遐。齐缟带于周行，独明向化。异元冕，
千异类，岂曰乱华。锡之不闻于屡褫，崇之岂俟夫三
加。想夫解辫怀恩，动容思媚。乍重译而献款，或稽颡
而奉贽。使群方之闿乐，由一人之锡遂。锵之玉佩，顾
韦韝而多惭；颖以金貂，与庞服而自异。是使孔炽之
类，率服而莫违；悍戾之属，束带而共归。知子之来，赠
同杂珮；彰君之化，德乃垂衣。殊沐猴而可作，方戴鹖
而有威。今我后散皇明而驰圣听，致戎夏之克定。勤
厉理而明弼谐，故蛮夷之允怀。尚冠带于万里，舞干
羽于两阶。彼长缨之与五饵，何斯道之孔乖。